चोरी करते बाबा ने देखा तो कर दी थी हत्या
इटारसी| बागदेव मंदिर के पुजारी की हत्या के चार में से दो आरोपियों को पुलिस ने गुरुवार को हिरासत में ले लिया है। हत्या के आरोपियों का सुराग पुजारी के मोबाइल के चालू होने पर लगा। पुलिस ने पथरोटा थाने में गुरुवार को हत्या के मामले का खुलासा किया। पथरोटा थाना प्रभारी गिरीश खरे ने बताया कि चोरी के इरादे से ग्राम रायपुर निवासी राजू पिता बच्चू उर्फ रामप्रसाद बसोड़ (30), राजकुमार पिता बच्चू उर्फ रामप्रसाद बसोड़ (23), मुकेश उर्फ उमेश पिता नाहू विश्वकर्मा (22) घटना की रात बागदेव मंदिर पहुंचे थे। राजू सेवक बनकर मंदिर में आना जाना करता था। कुटिया का ताला तोड़ने की आवाज सुनी तो पुजारी बाबा बालकदास उर्फ भरत लाल पासी बाहर आ गए थे। तीनों उन्हें चकमा देकर वहां से भागना चाहते थे लेकिन बाबा ने राजू को पहचान लिया था। राज खुलने के डर से तीनों ने बाबा की हत्या कर दी। बाबा की कुटिया में तीनों ने तलाशी भी ली। तीनों बाबा का मोबाइल लेकर फरार हो गए थे। एसपी के नेतृत्व में एसडीओपी मंगल सिंह ठाकरे, टीआई महेंद्र सिंह चौहान, देवेंद्र चंद्रवंशी, गिरीश खरे मामले की जांच कर रहे थे। मोबाइल फोन ट्रेस होने के बाद जांच दल ने नरेंद्र और राजकुमार के साथ पुजारी का मोबाइल और हत्या में उपयोग की गई मोटर साइकिल भी बरामद की है। पुलिस के अनुसार हत्या में शामिल तीनों युवक आदतन अपराधी हैं। हत्या का मुख्य आरोपी राजू और उसका साथी मुकेश अभी भी पुलिस गिरफ्त से बाहर हैं।
ऐसे ट्रेस हुए हत्यारे
- राजू उसका सगा भाई राजकुमार और साथी मुकेश ने हत्या के बाद पुजारी का मोबाइल घटना स्थल से ले गए थे।
- राजकुमार ने ग्राम रामपुर के ही नरेंद्र पिता महेश को यह मोबाइल 500 रुपए में बेच दिया था।
- 8 दिसंबर को नरेंद्र ने अपनी सिम डालकर मोबााइल चालू किया था।
- साइबर सेल से ईएमआई नंबर से मोबाइल की लोकेशन रामपुर बताई गई, जिसमें नरेंद्र की सिम चालू होना बताया गया।
- ग्राम रामपुर में पुलिस छानबीन करने पहुंची तो नरेंद्र मोबाइल के साथ गांव में मजदूरी करते पकड़ा गया।
- नरेंद्र ने राजकुमार से चोरी का मोबाइल खरीदने की बात बताई।
- पुलिस ने राजकुमार को हिरासत में लिया, जिसने पुलिस को घटना की रात की कहानी सुनाई।
हत्या की कहानी पुलिस की जुबानी
3- 4 दिसंबर की रात सरगना राजू और उसका भाई राजकुमार, मुकेश विश्वकर्मा की डिस्कवर मोटर साइकिल से केसला जा रहे थे। रास्ते में बागदेव मंदिर के पास चोरी करने के लिए घुसे। तीनों बाबा बालकदास उर्फ भरत लाल पासी की कुटिया का ताला तोड़ रहे थे। आवाज सुनकर बाबा उठकर आए तो उन्होंने राजू को पहचान लिया। राज खुलने के डर से तीनों ने मिलकर बाबा की हत्या कर दी। झूमाझटकी में खुद को बचाने के लिए बाबा कुटिया में लगे त्रिशूल से लटक गया था जिसके कारण त्रिशूल तिरछा हो गया था। तीनों ने बाबा की हत्या करने के बाद शव छुपाने के लिए उसे नाले के किनारे पटक दिया था। इसके बाद तीनो केसला भाग गए थे। सुबह मंदिर के सेवक जगदीश और पथरोटा निवासी राधारमण चौधरी ने पथरोटा थाने में कुटिया से 100 मीटर दूर बाबा का शव होने की सूचना दी थी।
मोबाइल ट्रेसिंग से कहानी में ट्विस्ट से उठ रहे सवाल
सवाल 1. मोबाइल फोन की सीडीआर ट्रेसिंग से पुजारी की हत्या के मामले में ट्विस्ट आ गया है। ट्रेसिंग के पहले पुलिस की तफ्तीश बाबा की कुटिया के पास रहने वाली एक अज्ञात महिला के लापता होने के इर्द- गिर्द घूम रही थी। इस महिला की तलाश में पुलिस की टीम मुंबई तक पहुंच चुकी थी। घटना का खुलासा होने के बाद भी महिला लापता है।
पुलिस का जवाब- महिला उत्तरप्रदेश की रहने वाली है। कुछ माह पहले पंछी ढाबा के राजेश जगोतिया ने उससे शादी की थी। वह ट्रकों में यहां से वहां चलती थी। घटना के बाद वह कहंा गई यह पता नहीं चल पा रहा है।
सवाल 2. यदि घटना की रात महिला घटना स्थल पर थी तो उसे हत्या करके वहां से भागने वालों ने कैसे नहीं देखा।
पुलिस का जवाब- घटना की रात महिला वहंा थी। जब उसने देखा कि तीन लोग बाबा को मार रहे हैं तो वह वहां से भागी। भागने की आहट सुनकर तीनों ने उसे तलाशा भी लेकिन उसने अपने कथित पति को फोन पर बताया कि वह एक पेड़ पर चढ़ गई थी इसलिए बच सकी।
सवाल 3. घटना स्थल से भागने के बाद महिला ने अपने कथित पति को फोन किया है तो उसके मोबाइल नंबर को ट्रेस क्यों नहीं किया गया।
पुलिस का जवाब- वह संपर्क से बाहर है। यदि ट्रेस होती है तो अब वह मामले की चश्मदीद गवाह बनाई जाएगी।
सवाल 4. चारों आरोपी एक ही गांव के हैं, फिर केवल मोबाइल बेचने और खरीदने वाला ही क्यों पकड़ा गया।
पुलिस का जवाब- घटना के आरोपी आदतन अपराधी है। चोरी और लूट के मामले उन पर पहले से दर्ज हैं। जब तक पुलिस उन तक पहुंचती वे फरार हो गए। विवेचना जारी है। उन्हें भी जल्दी ही पकड़ लिया जाएगा।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva